આ પરિસંવાદનું સમાપન કરતાં પ.પૂ. સ્વામીશ્રી પરમાત્માનંદ સરસ્વતીજીએ જણાવ્યું હતું કે, આજે આપણે પોતાને ભલે હિન્દુ ગણાવતા હોઈએ પરંતુ હકીકતમાં આપણે સનાતની છીએ. અને સનાતન ધર્મ એ છે, જે જીવ, જગત અને ઈશ્ર્વરનું દર્શન કરાવે છે જીવ જગત અને ઈશ્ર્વરનું તત્ત્વ પ્રતિપાદિત કરે છે તે હિન્દુ ધર્મ છે. આ જ સત્ય છે. એ જ રીતે ધર્મ અને અધ્યાત્મ અંગે જોઈએ તો જે સમાજમાં જે વસ્તુનું જ્ઞાન ન હોય તેમની પાસે તેનો પર્યાયવાચી શબ્દ નથી હોતો. આથી જ ધર્મ, અધ્યાત્મ અંગેના અંગ્રેજી અનુવાદનું ખોટું વિકૃત અર્થઘટન થયું છે. અધ્યાત્મ એટલે કે આત્મા વિશે જે જ્ઞાન આપે છે તે અધ્યાત્મ અને આત્મા એટલે હું. અને હું - સ્વ અંગે જે જ્ઞાન આપે છે તે અધ્યાત્મ છે. એ જ રીતે દર્શનને કેવી રીતે પ્રાપ્ત કરી શકાય તે માટે જણાવવામાં આવેલા આચરણને ધર્મ કહે છે. ધર્મ એટલે જે ધારણ કરે છે.